Центральное духовное управление мусульман - Таврический муфтият - Имансызлыкънынъ чешитлери\nКатегория: Джума хутбеси\t Создано: 20.09.2019 06:40\t Просмотров: 673\nЕкяне Яратыджыгъа такъвалы ве итаатлы олмагъа эр кесни давет этем. Эр вакъыт Шари‘атны кутьмек ве Ахирет кунюне азырланмакъ керек. Шу куню акъикъий итикъады олмагъан инсанларгъа мал, пара ве балалары ярдым этип оламазлар. Эр биримиз озюни ве сойларыны джеhэннем атешинден къорчаламакъ ичюн, Аллаh эмир эткенлерини бильмек керекмиз.\nУрьметли мусульманлар! Эр ерде ве эр вакъыт такъвалы олмагъа сизни чагъырам. Сайгъылы мусульманлар! Биз Шариʻатта мумкюн олгъан шейлерни алгъышлаймыз ве ясакъ этильген шейлерни ред этемиз. Ким эбедий Дженнетте олмагъа истесе, Шариʻатны кутьсин, Пейгъамбер Мухаммаднынъ уммети япкъан чокъусы шейлерге уйсын.\nМусульман олгъанымызгъа шукюрлер олсун. Ислям бу акъикъий ве Аллаhтан кельген екяне диндир. Аллаh Ислям динини озь къулларына эр вакъыт ве эр ерде ольмегендже кутьмеге эмир этти. Бу буюк гъалебе ве бахыттыр. Биз ичюн бу дюньядан Ахиретте тек иман къыйметли байлыкътыр.\nОзюни контроль эт ве озюне эсабат бер, айткъан сёзлерине, япкъан ишлерине ве итикъадына дикъкъатлы ол.\nМукъаддес Къурʼанда («Ат-Таубаh» Суреси, 74 Аетте) айтыла:\nМанасы: «Мунафыкълар Пейгъамбер янында бир шей айтмагъанларына Аллаhнынъ адынен эмин этелер, албуки олар динден чыкъаргъан сёзни эльбетте сёйледилер. Ве мусульман олгъандан сонъ кяфир олдылар.»\nМусульман алимлери сёз иле япылгъан имансызлыкъ бар олгъанына Мукъаддес Къурʼандан бу Аетни исбат оларакъ кетирелер. Сёз иле япылгъан имансызлыкъ тиль иле япыла ве о энъ чокъ даркъалгъан динсизликтир. Аллаhны, Мелеклерни, Пейгъамберлерни, Къурʼанны, намазны, оразаны эм де Шариʻатны сёгмек ве ашаламакъ – сёзнен япылгъан имансызлыкътыр.\nБойле киби сёзлерни айткъан насыл алда олса олсун (джиддий алда, шакъа я да ачувланып), динден чыкъа. Ве бойле аллар оны акъламаз. Биз Аллаhны юджельтемиз ве Онъа хамд этемиз, Онъа ибадет япамыз ве къусурларны къошмаймыз.\nМукъаддес Къурʼанда («Аль-Худжурат» Суреси, 15 Аетте) буюрыла:\nМанасы: «Керчектен, Аллаhкъа, Ресуллерине иман эткен ве сонъра шубеленмегенлер – мусульманлар».\nМусульман алимлери итикъат иле япылгъан имансызлыкъ бар олгъанына Мукъаддес Къурʼандан бу Аетни исбат оларакъ кетирелер. Итикъатнынъ ери юректир, онынъ ичюн бу имансызлыкъ юрекнен япыла. Ве иманда шубеленюв – бу имансызлыкътыр. Бир юректе бир вакъытта эм иман эм де шубеленюв оламаз.\nИтикъатта имансызлыкъ – бу Аллаh нур я да балабан я да кучюк беден деп тюшюнмек. Я да Аллаhнынъ ери бар олгъанына я да О кокте олгъанына я да О эр ерде бар олгъанына инанмакъ – имансызлыкътыр. Чюнки Аллаh ич бир шейге бенъземей ве Онъа ошагъан ич бир шей ёкъ. Аллаh кунешке, айгъа, сейярелерге, адамларгъа, джиннлерге ошамай. Юдже Аллаh Мукъаддес Къурʼанда («Аш-Шура» Суреси, 11 Аетте) буюра:\nМанасы: «Онъа ошагъан ич бир шей ёкъ, О, эр шейни коре ве эшите».\nЭм де Мукъаддес Къурʼанда («Аль-Ихляс» Суреси, 4 Аетте) буюра:\nМанасы: «Онъа тенъ ёкъ (Аллаhкъа)».\nБиз Аллаhны, Онынъ эмирлерини, Шариʻатны севемиз, тек Аллаhкъа инанамыз ве ибадет этемиз. Юдже Аллаh Мукъаддес Къурʼанда («Фуссылят» Суреси, 37 Аетте) буюра:\nМанасы: «Кунешке ве айгъа седжде япманъыз! Оларны яраткъан Екяне Аллаhкъа ибадет этинъиз».\nЯни не де кунешке, не де айгъа седжде япманъыз, олардан чокъ файда олса биле, чюнки олар яратылгъанлар. Ким Аллаhтан гъайры башкъасына ибадет этсе, демек, о, керчектен, Аллаhкъа ибадет этмей.\nМусульман алимлери фииль имансызлыкъ бар олгъанына бу Аетни исбат оларакъ кетирелер. Яни кунешке, айгъа, атешке, шейтангъа седжде япмакъ эм де Къурʼанны билип, пис ерге атмакъ, онынъ устю аякънен басмакъ – бу фииль имансызлыкътыр.\nОнынъ ичюн сёз, итикъат ве фииль иле япылгъан имансызлыкъ мусульманны динден чыкъара. Ве бойле инсангъа имансызлыкъны токътатып, Келиме Шеhадетни айтып, Ислям динини къабул этмек керек.\nКелиме Шеhадет: «Шеhадет этем, Аллаhтан башкъа иляh ёкъ, шеhадет этем, Мухаммад – Аллаhнынъ Пейгъамберидир.»\nИманымызны ольмегендже къорчаламакъ – бу энъ муим шейдир. Иманымызны догъру илим иле къуветлештирмек, бизни чешит тюрлю имансызлыкътан ве ширктен Аллаh къорчаласын, эм де бу дюньяны иман иле терк этмеге Аллаh бизге насип этсин деп, Ду’а` этемиз.